﻿ POLITICI SOCIALE NECESITATEA REORIENTĂRII POLITICILOR SOCIALE, ÎN ROMÂNIA IOAN MĂRGINEAN În cele ce urmează, îmi propun să revin la o temă asupra căreia m-am pronunţat nu de puţine ori, desigur, alături de mulţi alţi autori, cu intenţia de a contribui la constituirea, în România, a unui sistem de politici sociale, în acord cu transformările de ansamblu din societate şi care se regăseşte în ţările Uniunii Europene, şi nu numai (I. Mărginean, 2004a). De fapt, este vorba de a valorifica potenţialul de dezvoltare pe care îl are o politică socială bine articulată şi de formare în România a unui sistem (model) social compatibil UE, având ca reper fundamental calitatea vieţii populaţiei, exprimată printr-un set de indicatori sociali obiectivi şi subiectivi (I. Mărginean, 2004b). Motivaţia revenirii este reprezentată de faptul că, deşi în România, în ultimii 15 ani, s-au adoptat anumite prevederi legale de politică socială, specifice economiei de piaţă şi care s-au adăugat componentelor deja existente legate de asigurările sociale (am în vedere, în primul rând, introducerea alocaţiei de şomaj şi a salariului minim), precum şi alte reglementări din domeniul de protecţie socială (venitul minim garantat, diverse alocaţii sociale pentru familie, persoane cu handicap etc.), nu s-a ajuns, încă, să se constituie acel sistem de politici sociale orientate spre dezvoltare economico-socială şi spre un înalt nivel al calităţii vieţii populaţiei, specific statului bunăstării matur. Pe de altă parte, introducerea recentă (1 ianuarie 2005) a cotei unice, de 16%, de impozitare a salariilor şi profitului, creează elemente noi de avut în seamă la proiectarea schimbărilor din sfera politicilor sociale. Aşa cum arată experienţa ultimelor câteva decenii din cele mai multe state- membre vechi şi noi UE, politica socială poate îndeplini o serie de funcţii esenţiale în societatea modernă, cum sunt cele de dezvoltare economică socială, integrare şi incluziune socială, suport pentru categoriile de populaţie defavorizate, îmbunătăţirea condiţiilor de viaţă şi, pe un plan mai general, a calităţii vieţii populaţiei. Mai exact, se are în vedere obţinerea unor standarde de calitate a vieţii populaţiei care să permită o cât mai bună afirmare în societate a fiecărei persoane, pe baza accesului la educaţie şi loc de muncă, resurse materiale de trai şi de îngrijire a sănătăţii, respectul drepturilor şi libertăţilor individuale, un înalt nivel de incluziune, integrare şi participare socială, de satisfacţie şi fericire personală. Datorită importanţei calităţii vieţii şi a domeniilor implicate încă de la intro- ducerea pe agenda ştiinţifică şi politică, tema aceasta se bucură de o atenţie deosebită, CALITATEA VIEŢII, XVI, nr. 1–2, 2005, p. 123–136 124 IOAN MĂRGINEAN 2 fiindu-i consacrate studii şi analize, organizându-se cercetări şi elaborându-se programe de monitorizare, în scopul orientării politicilor publice (I. Mărginean, A. Bălaşa, coord., 2002). Nu este, deci, deloc întâmplător că realizarea unei înalte calităţi a vieţii populaţiei, în ţările membre, constituie un obiectiv major al Uniunii Europene. Strâns legat de acest obiectiv a fost lansat şi un program de cercetare şi monitorizare a calităţii vieţii, coordonat de Fundaţia Europeană pentru Îmbunătăţirea Condiţiilor de Viaţă şi de Muncă (înfiinţată în 1975 şi care are sediul în Dublin, Irlanda – Fahey et al., 2003; I. Mărginean, 2003 şi 2004b, c). Dintre cele mai recente realizări din cadrul acestui program, menţionăm seria de şapte rapoarte şi unul de sinteză privind Percepţia condiţiilor de viaţă în Europa lărgită. Ele se bazează pe date Eurobarometru şi Eurostat şi au fost publicate în 2004. Rapoartele analitice se referă la Fertilitate şi familie, Migraţia populaţiei, Venitul scăzut şi deprivarea, Percepţia integrării şi a excluziunii sociale, Sănătatea şi îngrijirea sănătăţii, Munca şi viaţa, Satisfacţia faţă de viaţă. Tot în anul 2004, s-au organizat un număr de patru seminarii zonale de prezentare a rapoartelor respective, în ţările membre UE. De asemenea, în anul 2004 s-au publicat rezultatele preliminare ale celei mai ample cercetări pe tema calităţii vieţii, desfăşurată în toate cele 28 de ţări membre şi candidate la aderare la acea dată, iar rezultatele finale urmează să fie diseminate în viitorul apropiat. Cercetarea de teren s-a desfăşurat în vara lui 2003 şi a cuprins cele 15 state membre UE – Austria, Belgia, Danemarca, Franţa, Finlanda, Germania, Grecia, Irlanda, Italia, Luxemburg, Marea Britanie, Olanda, Portugalia, Spania, Suedia – şi 13 ţări candidate – Bulgaria, Cehia, Cipru, Estonia, Letonia, Lituania, Malta, Polonia, România, Slovacia, Slovenia, Turcia, Ungaria. După cum este cunoscut, 10 dintre aceste ţări candidate au fost, ulterior, admise în UE (mai, 2004), Bulgaria şi România sunt programate pentru anul 2007, iar cu Turcia urmează să înceapă negocierile în 2005, dar este foarte probabil ca înaintea aderării acesteia să fie admise în UE state din Balcanii de Vest, începând cu Croaţia. Aşa cum este cunoscut, între ţările membre UE există diferenţe deosebit de mari în privinţa numărului populaţiei lor, de la 400 mii locuitori (Luxemburg) la aproape 80 milioane (Germania). România, cu 21,5 milioane locuitori, va ocupa în 2007 locul 7, după Polonia (38 milioane) şi înaintea Olandei (16 milioane). Dealtfel, populaţia României reprezintă echivalentul locuitorilor a 8 din cele 10 ţări admise în anul 2004. Prin analizele comparate pe cele 28 ţări, precum şi pe grupuri de ţări, se evidenţiază elementele comune şi ceea ce le diferenţiază într-un domeniu sau altul al calităţii vieţii, locurile pe care se plasează ţările studiate şi grupurile de ţări, pe fiecare din domeniile avute în vedere, cu punctele lor tari sau slabe etc. În acord şi cu rezultatele cercetărilor desfăşurate în România (I. Mărginean, A. Bălaşa, coord., 2002; I. Mărginean, I. Precupeţu, A. Preoteasa, 2004), studiile UE evidenţiază, pentru ţara noastră, un nivel extrem de scăzut al resurselor materiale de care dispune populaţia, o polarizare a veniturilor dintre cele mai înalte. În privinţa dimensiunilor subiective (subjective well-being), exprimate prin nivelul satisfacţiei, fericirii, al sentimentului de apartenenţă şi de integrare socială, situaţia din România este ceva mai bună. Fără a se situa la nivelul valorii medii înregistrate 3 NECESITATEA REORIENTĂRII POLITICILOR SOCIALE 125 pentru grupul vechilor ţări membre (UE 15), sunt depăşite unele dintre ţările respective şi, cu atât mai mult, unele dintre noile ţări admise în UE. Surprinzător, acest fapt pare a crea nedumerire pentru unii comentatori (Conferinţa Larnaca, Cipru, octombrie, 2004) şi anume, de ce sunt românii mai optimişti decât populaţia din ţări mai bogate, deoarece starea materială precară în care se află nu justifică aceste sentimente. Avem, în acest caz, de-a face cu interpretări fals (îngust) deterministe, ignorându-se efectele unor factori generali, care ţin de societate şi educaţie, de valori, credinţe etc. Totuşi, pentru că românii nu sunt nefericiţi pe cât ar trebui să fie, acesta nu este un motiv să nu se obţină o îmbunătăţire a stărilor de lucruri, atât în domeniile materiale cât şi în cele psiho-sociale. Dealtfel, în domeniul resurselor materiale, exprimate prin valoarea PIB/locuitor şi veniturile gospodăriilor populaţiei, deţinerea de bunuri de folosinţă îndelungată, România se plasează fie pe ultimul loc din 28 ţări, fie pe penultimul (înaintea Bulgariei sau a Turciei sau a amândurora). Situaţia mai mult decât precară din sfera condiţiilor de viaţă a unei bune părţi din populaţia României se datoreşte, numai în parte, puţinătăţii resurselor, ea fiind afectată şi de modul de distribuţie şi redistribuţie a acestora. Interferenţa dintre calitatea vieţii şi politica socială se referă la faptul că aceasta din urmă poate influenţa, atât producerea şi distribuţia resurselor (salariu minim, sistem de impozitare etc.), cât şi redistribuţia (transferurile sociale sub formă monetară, respectiv în bunuri şi servicii). Dacă ne referim la România, este evident faptul că, în acest caz, politica socială promovată în ultimii 15 ani a încorporat, în foarte mică măsură, obiectivul dezvoltării. În fapt, nu s-a ajuns la edificarea acelui sistem modern, bine articulat de reglementări, programe, resurse şi beneficii, pentru a îndeplini funcţiile ce îi revin. Politica socială promovată în România a rămas, şi după 1990, una de tip rezidual, cu adresabilitate relativ redusă, cu domenii şi segmente de populaţie excluse şi marginalizate social, (dar şi cu prevederi de privilegiere a unora), cu niveluri scăzute ale valorii beneficiilor sociale. Datorită neajunsurilor semnalate, se impune înlocuirea sistemului actual de politică socială cu unul orientat spre dezvoltare şi suport social (I. Mărginean, 2004d). Un studiu consacrat politicilor sociale din cele 13 ţări candidate şi publicat în anul 2003 (Social protection in the 13 candidate countries. A comparative analysis) clasează România pe ultimele locuri, în privinţa cheltuielilor sociale, pentru perioada 1996–2000 şi situaţia nu s-a schimbat nici după această dată. Atenţionăm că datele vehiculate în această lucrare nu include, pentru fiecare ţară, aceleaşi categorii de cheltuieli sociale. Este vorba de efectul modului de lucru adoptat. Mai întâi s-au elaborat rapoarte pe ţări cuprinse în patru volume, şi apoi s-a elaborat studiul de sinteză, în dependenţă de ceea ce s-a prezentat şi de cum s-au prezentat informaţiile în rapoartele preliminare. În lucrarea de sinteză sunt, totuşi, furnizate detaliile necesare pentru a nu se crea confuzii. Astfel, în câteva ţări sunt incluse numai cheltuielile sociale din sistemele de asigurări de pensii şi şomaj, ca şi cheltuielile pentru îngrijirea sănătăţii (şi cazul României), în altele au fost incluse, aşa cum era normal, şi cheltuielile de asistenţă socială, iar în câteva ţări s-au 126 IOAN MĂRGINEAN 4 cuprins şi cheltuielile de educaţie. Totuşi, prin practica OECD, adoptată şi în UE, cheltuielile publice cu educaţia sunt considerate, mai degrabă, investiţii, decât cheltuieli sociale. Dealtfel, în domeniul învăţământului există deosebiri importante de finanţare între ţările din Vest, cu o contribuţie privată semnificativă prin taxe, şi fostele ţări socialiste, cu cheltuieli preponderent publice. Cu toate acestea, cheltuielile publice din ţările dezvoltate, în care se practică taxele, pe scară largă, în afara învăţământului obligatoriu, sunt mai mari ca procente din PIB şi ca valori absolute pe elev, decât în ţările în care învăţământul de stat este gratuit. Revenind la cheltuielile sociale prezentate în Raportul menţionat, consemnăm că, pentru anul 1996, România se plasa pe ultimul loc din 12 ţări (nu sunt date pentru Turcia), cu 10,6% din PIB cheltuieli pentru pensii, şomaj şi îngrijirea sănătăţii, şi era precedată de Bulgaria (12% din PIB, între care şi cheltuielile de asistenţă socială) şi Lituania (15,2%), iar la vârf se situau Ungaria (24,8%), Slovenia (25,5%) şi Polonia (31,0%). În toate aceste ultime trei ţări, au intrat însă şi cheltuielile de educaţie. Dacă vom introduce şi pentru România cheltuielile de asistenţă socială, de circa 1,5% din PIB, România egalează Bulgaria, şi rămân împreună pe ultimul loc în privinţa nivelului cheltuielilor propriu-zis sociale, raportate la PIB. Dacă introducem şi cheltuielile de învăţământ (practica fostelor ţări socialiste), de circa 3,6%, se ajunge la un total de 15,7% din PIB pentru anul 1996, ceea ce înseamnă doar jumătate din valoarea procentuală înregistrată în Polonia, ţară considerată a fi realizat o tranziţie de succes. (I. Mărginean, coord., 2000). În UE, valoarea medie a cheltuielilor sociale, pentru anul 1996, era de 28,4% din PIB (fără cheltuielile sociale pentru învăţământ), cu variaţii de la circa 16% (în Irlanda) la aproape 35% (în Suedia). În acelaşi timp, Finlanda, Franţa şi Danemarca aveau circa 31%; Germania, Olanda, Austria aveau câte 30%, iar Portugalia şi Spania, cu cel mai apropiat nivel de cel minim, aveau câte 22%. Cât priveşte anul 2000, cu o valoare a cheltuielilor sociale, conform studiului citat, de 13,9%, respectiv de circa 15% cu asistenţa socială şi de 18% cu cheltuielile publice pentru învăţământ, România rămâne tot printre ţările care alocă cel mai puţin, în valori relative, domeniului social, fiind urmată doar de Turcia. Pentru anul 2000, media cheltuielilor sociale pe ţările membre UE a fost de 27,6% din PIB. În interval de patru ani, Bulgaria înregistrează o creştere de 5,8 puncte procentuale a nivelului cheltuielilor sociale din PIB. În alte ţări, el s-a menţinut sau a înregistrat uşoare scăderi (de unu, două puncte procentuale). Se observă că modelul dominant general al cheltuielilor sociale, adoptat de ţările foste comuniste, a fost în creştere, atunci când problemele au fost acute, scăzând, eventual, ulterior. S-a adoptat o politică socială excepţională de răspuns la o stare excepţională creată de tranziţie, care a antrenat costuri sociale deosebit de mari (C. Zamfir, 1999). Or, este mai mult decât evident că România a ratat şansa de a folosi politica socială ca instrument de înscriere a ţării pe coordonate favorabile şi valorificarea potenţialului de dezvoltare, prin introducerea masivă a politicilor active de ocupare şi de creare de locuri de muncă bine salarizate, realizarea de niveluri acoperitoare ale 5 NECESITATEA REORIENTĂRII POLITICILOR SOCIALE 127 transferurilor sociale, pentru a facilita integrarea socială, cu intrarea, respectiv, revenirea pe piaţa muncii, prin alocarea de resurse adecvate pentru învăţământ şi îngrijirea sănătăţii. Aceste observaţii sunt întemeiate, dacă avem în vedere faptul că şi în România a avut loc slăbirea capacităţii de intervenţie a familiei, scăderea gradului de ocupare a populaţiei active, o anumită îmbătrânire a populaţiei, creşterea spectaculoasă a numărului de pensionari, practic, o dublare a numărului beneficiarilor din sistemul asigurărilor sociale, în intervalul 1989–2002 (de la 2,332 la 4,665 milioane de persoane), ca şi a numărului pensionarilor pentru vechime şi limită de vârstă (de la 1,5 milioane la 3,2 milioane), creşterea cea mai mare fiind a numărului de pensionari pentru invaliditate (anume de 3,5 ori – de la 204 mii la 706 mii), ca urmare a pensionării timpurii, pentru a se evita şomajul (ţinut la valori mult inferioare celor din alte ţări de tranziţie), ceea ce a încetinit restructurarea economică. În acelaşi timp, numărul pensionarilor din agricultură a crescut de 1,7 ori (de la 1 milion la 1,7 milioane). Pe ansamblu, numărul pensionarilor a crescut, în intervalul de 13 ani, de la 3,326 milioane la 6,342 milioane persoane. În valorile respective intră şi beneficiarii de pensii de urmaşi (şi numărul acestora a crescut de 1,4 ori, de la 481 mii la 672 mii). Pe de altă parte însă, România s-a numărat, până acum, printre ţările cu impozitare deosebit de înaltă a veniturilor şi a rămas cu cote dintre cele mai înalte la contribuţiile de asigurări sociale (cotele standard însumate ajung la 50%, în raport cu salariile: 33,5% angajatul şi 16,5% angajatorul, respectiv întreaga cotă plătită de încadrat pe cont propriu asigurat, ceea ce le plasează printre cele mai înalte din lume – Danemarca are 52%) (I. Mărginean, coord., 2001). Totuşi, bugetul public a fost subdimensionat, prin reducerea numărului de contribuabili, precum şi prin evitarea plăţii obligaţiilor fiscale de către unele întreprinderi şi persoane fizice. La rândul lor, resursele obţinute nu au fost îndreptate cu prioritatea necesară spre domeniul social. Toate acestea au condus la costuri sociale mari ale tranziţiei, care au fost şi sunt suportate de o parte însemnată a populaţiei. Politica de restrângere a consumului pe perioadă îndelungată, ca şi a alocărilor pentru domeniul social nu au avut sau au avut doar o eficienţă redusă, întârziind demarajul în plan economic. Economisirile şi cheltuielile sociale, atunci când, cu acestea din urmă, trebuie să se rezolve probleme sociale acute, nu pot fi considerate politici înţelepte nici pentru ţară (problemele respective se acutizează), nici pentru partenerii din UE (deoarece se externalizează o parte a costurilor sociale, prin migraţia ilegală şi comportamente indezirabile ale unor cetăţeni români în ţările UE). Este de observat, în acest context, că nu trebuie supraestimat rolul nivelului scăzut al consumului populaţiei (valoarea acestuia exprimată prin cheltuieli specifice) în judecarea indicatorilor macroeconomici. De egală, sau poate mai mare importanţă, sunt cei referitori la calitatea bunurilor şi serviciilor consumate, precum şi provenienţa acestora. Însă, o serie de implicaţii negative provin din importul mare de produse alimentare (care s-ar fi putut produce în ţară), dar şi de bunuri de folosinţă îndelungată, ca urmare a dezechilibrului moştenit din economia României. 128 IOAN MĂRGINEAN 6 După 1990, situaţia nu s-a redresat prin reorientarea profilului unor întreprinderi spre producerea de astfel de bunuri de bună calitate. Importul disproporţionat, în raport cu exportul, accentuează deficitul balanţei comerciale. Prin reorientarea producţiei însă, consumul populaţiei devine un factor de dezvoltare. Iată de ce o politică bună în interes naţional, nu este promovarea restricţionării consumului, ci utilizarea de credite pentru stimularea dezvoltării sectorului industrial al bunurilor de consum, din domeniul serviciilor etc. În aceeaşi arie de preocupări este de avut în seamă rolul nefast pentru economie al importului de produse second hand, fiind bine documentat efectul lor distrugător asupra unor sectoare economice. Prin politica socială reziduală promovată, România s-a îndepărtat de majoritatea ţărilor foste socialiste candidate la aderare. Aşa cum se specifică şi în Raportul citat anterior, fostele ţări socialiste au fost afectate de „recesiunea tranziţiei” declanşată prin schimbările din sistemul economic şi ajustările structurale. Nivelul cel mai acut al recesiunii a avut loc între anii 1992–1993, dar România şi Bulgaria, ca şi ţările Baltice, au mai înregistrat scăderi şi între anii 1997–1998, respectiv în 1999. La bilanţul pentru perioada ’91–’99, România (ca şi Bulgaria) înregistrau o rată medie anuală de scădere a PIB-ului de 1,9 procente (valorile pentru Lituania şi Letonia au fost de -4,1 şi -4,8), în timp ce în Slovacia s- a înregistrat o rată medie de creştere a PIB de 4,6; în Estonia de +3,6; Turcia +3,3; Slovenia +1,7; Ungaria +0,4. Demarajul dezvoltării în România a fost mult întârziat şi cu un ritm mai scăzut decât în celelalte ţări. Astfel, pentru anul 2000, creşterea PIB în România a fost de +1,8 comparativ cu 6,9 în Estonia, 6,8 în Letonia, 5,8 în Bulgaria, 5,2 în Ungaria. În anul 2001, România înregistrează a treia valoare de creştere a ritmului PIB (din cele 13 ţări, cu 5,3, faţă de 7,7 în Letonia şi 5,4 în Lituania). Acest trend a continuat şi în anii 2002–2004. Fără îndoială că ritmurile mai înalte de creştere a PIB din ultimii ani se raportează la o valoare mult mai scăzută (PIB pe locuitor inferior în România, faţă de cel din ţările foste socialiste de comparaţie). În acelaşi timp, prin evoluţia inflaţiei, România este una dintre ţările cele mai afectate. Pentru perioada de după 1996, puseul inflaţionist s-a înregistrat în 1997 (154,8%, în România, faţă de 1044,7% în Bulgaria, dar numai 9,1 în R. Cehă, 15% în Polonia, 18,5% în Ungaria). Deja din 1996, unele ţări din grupul de comparaţie aveau indicele de inflaţie anuală sub 10 procente. Începând cu 1999, doar România mai are inflaţie cu două cifre, dintre fostele ţări socialiste, şi începând de abia cu 2004, România are o inflaţie sub 10%. Perseverând în politica de control a inflaţiei, prin reducerea cheltuielilor de consum ale populaţiei şi în condiţiile unor pierderi importante în economie, în România, deficitul bugetului consolidat se situează sub 3% din PIB, îndeplinindu- se, astfel, unul dintre criteriile de participare la Uniunea Monetară Economică (EMU), parte a acquis-ului comunitar (deci obligatorie). Este, de altfel, bine- cunoscut faptul că acest lucru s-a produs ca urmare a politicilor restrictive în 7 NECESITATEA REORIENTĂRII POLITICILOR SOCIALE 129 domeniul consumului, respectiv al salariilor din sectorul bugetar şi al politicilor sociale, la insistenţele FMI. În anul 2004, acest deficit va fi, probabil, de circa 1,6% din PIB, iar pentru anul 2005, Acordul cu FMI prevede 1,5%, cu scopul reducerii indicelui de inflaţie (alt criteriu urmărit şi pentru EMU). Este de observat că unele ţări cu greutate în UE (Franţa, Germania) contestă valabilitatea criteriului deficitului bugetar de sub 3% din PIB. Pe de altă parte, îndatorarea guvernamentală în România este mai mică decât în multe alte ţări acceptate în UE. Pentru 2001, România avea o datorie guvernamentală de 22,8% din PIB, valoare apropiată de Lituania şi Republica Cehă (23,6%), dar mult mai mică decât Polonia (40,9%), Ungaria (55,9%), Cipru (63%). În acelaşi timp, în Bulgaria îndatorarea guverna- mentală la nivelul anului 2001 era de 76,9% din PIB, media din UE era de 64%, iar vârful se înregistra în Belgia, cu 110% din PIB. Dacă e să facem o succintă radiografie a sistemului de politici sociale din România din ultimii 60 de ani, atunci ar fi de reţinut următoarele (I. Mărginean, 2004d): – Politica socială a statului socialist român s-a caracterizat prin eliminarea efectivă a sectoarelor privat şi voluntar, instituindu-se dependenţa economică a individului faţă de stat, iar aşa-zisul model al statului socialist al bunăstării a fost strâns legat de statutul ocupaţional al persoanei, prin asigurările sociale de pensii, generalizate, în ultimele trei decenii de existenţă a regimului politic respectiv, şi cu un sistem de servicii sociale de educaţie şi sănătate de tip universal, furnizate, gratuit, la locul de utilizare (finanţate prin bugetul de stat). La rândul lor, serviciile de asistenţă socială au fost orientate, cu precădere, spre forme de instituţionalizare. Finanţarea precară a accentuat efectele negative ale sistemului de asistenţă socială, ceea ce a făcut ca în instituţiile pentru copiii orfani şi abandonaţi, persoane cu handicap, vârstnici, bolnavi cronici să se ajungă la situaţii aflate sub orice standarde de demnitate umană, iar ştirile despre ele au făcut înconjurul lumii în anii ’90. – În perioada de tranziţie, au fost adoptate unele măsuri de corectare a stărilor extrem de grave din instituţiile de asistenţă socială, pe baza ajutoarelor din străinătate şi acţiunile organizaţiilor voluntare internaţionale. Totodată, s-a demarat şi accentuat, pe parcurs, procesul de dezinstituţionalizare a protecţiei sociale a copiilor şi s-a adoptat o legislaţie care să conducă la respectarea drepturilor acestora. Pe de altă parte, s-au adoptat o serie de reglementări în domeniul social legate de trecerea la economia de piaţă şi s-au adus modificări în diferite alte sfere ale politicii sociale (o nouă lege a asigurărilor sociale, asigurările sociale de sănătate etc.). Cu toate acestea, aşa cum am subliniat şi anterior, acţiunile întreprinse în domeniul politicilor sociale după 1989 nu au avut ca efect apropierea decisivă de carac- teristicile statului bunăstării din ţările UE, nici cel puţin în privinţa gamei de beneficii, fără a ne referi la nivelul acestora, care este influenţat de o serie de factori economici şi politici. În judecarea stării de fapt din domeniul social trebuie să avem în vedere faptul că principala caracteristică a statului capitalist al bunăstării este aceea că 130 IOAN MĂRGINEAN 8 statul nu se implică doar în ajutarea săracilor, ci şi în asigurarea unui set de servicii sociale pentru întreaga populaţie, sau numai pentru anumite categorii (grupuri) sau indivizi defavorizaţi. Se promovează, astfel, un concept de drepturi sociale sau de cetăţenie socială (T. Marshall, 1952), după acelea de natură juridică şi politică. De remarcat distincţia ce se face, totuşi, între cetăţeni, pe de o parte, şi străini, pe de altă parte, respectiv oaspeţi, rezidenţi temporari, refugiaţi. Numai cetăţenilor li se recunosc drepturi sociale depline, concomitent cu controlul riguros şi condiţionat al acordării cetăţeniei, dar sunt aplicate şi programe sociale pentru persoanele care nu au cetăţenie. Pentru ţările membre ale UE, avem de-a face cu cetăţenia comunitară. În acord cu prevederile Cartei sociale a UE, de liberă circulaţie a persoanelor, capitalurilor, bunurilor şi serviciilor, un cetăţean al unui stat-membru se bucură de aceleaşi drepturi sociale acordate în orice stat-membru cetăţenilor săi, pe baza unui permis de stabilire a domiciliului. Contrar imaginii induse prin traducerea expresiei „statul bunăstării”, nu este, totuşi, vorba de egalitarism. În fapt, este un proces de redistribuţie a veniturilor populaţiei, iar în acest proces, cei mai bogaţi vor fi, desigur, contribuitori-net de venit, sub formă monetară sau/şi de bunuri şi servicii. Statul bunăstării sociale nu este o operă de binefacere, în ansamblul său. Aproape toţi cetăţenii contribuie, pe măsura posibilităţilor lor, la funcţionarea sistemului. De aici, nu numai nevoia simplului suport pentru politica statului bunăstării sociale, ci şi pentru realizarea unui consens relativ înalt în societate, ca urmare a unor interese generale de solidaritate umană, integritate socială, obţinerea păcii sociale, crearea unui sistem de datorii şi obligaţii cetăţeneşti etc. Se poate spune că statul bunăstării sociale este un tip de acţiune colectivă pentru promovarea de bunuri publice sau considerate de interes public, chiar dacă el poate cuprinde, la un moment dat, şi obţinerea, parţial sau total, unor bunuri care ar putea fi produse în sistemul privat. Un alt aspect ce se impune consemnat este caracterul disputabil al politicii sociale, ca al oricărei politici, de altfel. Nu se poate susţine că ar exista o singură politică bună; mai degrabă, există politici preferate de către diferite sectoare sociale, organizaţii, partide etc. Pot exista mijloace mai mult sau mai puţin adecvate atingerii unor obiective de politică socială. Politica socială existentă la un moment dat este rezultatul interacţiunii forţelor politice şi ale principalelor grupuri de interes din societate. Ea reflectă relaţiile de putere, autoritate, competiţie, legitimare, suport, consens, într-un cadru cultural de valori, tradiţii şi obiceiuri, dar nu este imună la manipulare. Ceea ce este prezentat ca fiind un aspect de interes general poate fi, în fapt, un interes de grup, dar care să nu contravină interesului public sau, dimpotrivă, să-l afecteze foarte puternic. În toate ţările se manifestă preocuparea de îmbunătăţire a sistemului de politici sociale, de a introduce elemente noi, în raport cu schimbările ce au loc în societate, la nivelul ocupării, vieţii de familie etc. Dincolo de aceste căutări, constatăm însă că welfare state-ul a supravieţuit timpului şi criticilor nu puţine. El este, de acum, adânc înrădăcinat în societate, îndeplineşte funcţii importante, fără a 9 NECESITATEA REORIENTĂRII POLITICILOR SOCIALE 131 putea fi dislocat de către cei ce îi contestă valoarea. Preocupările în legătură cu diversificarea finanţării producerii şi furnizării de servicii sociale, crearea pluralismului prin privatizare şi economie mixtă au permis încetinirea creşterii pe ansamblu a cheltuielilor sociale publice, iar în unele domenii, acestea chiar s-au redus. În acelaşi timp, a sporit interesul pentru introducerea unor sisteme de evaluare mai exactă a eficienţei sistemului. Desigur, vor continua să existe deosebiri importante între modurile cum anumite partide, state, organisme regionale sau internaţionale se raportează la politica socială. Nu este surprinzător nici faptul că, în Uniunea Europeană, pentru politicile sociale se aplică principiul subsidiarităţii. Ele rămân de competenţa ţărilor membre, dar se caută soluţii de îmbunătăţiri în comun, (coordonarea deschisă), se urmăreşte stabilirea unor standarde generale şi învăţarea din practica bună (Vandenbroucke, 2001). Totodată, conservatorii, liberalii sau social-democraţii vor continua să promoveze soluţii diferite de politică socială. Este vorba, mai ales, de nivelul cheltuielilor şi diversitatea programelor. Nici una dintre aceste orientări nu are statutul de „model al unei societăţi”, dar se dovedesc a fi alternative viabile de guvernare, fără să existe diferenţe care să pună sub semnul întrebării politicile sociale şi statul bunăstării, între aceste forţe politice. Cele trei mari orientări politice se află, de acum, în competiţie, în cadrul aceluiaşi tip de societate, chiar dacă ea este mai greu de definit. Cert este însă că avem de-a face cu o societate democrată bazată pe pluralism politic şi ideologic, pe libertate şi toleranţă, o societate dezvoltată, cu economie de piaţă, dar şi cu o importantă componentă socială, de welfare state. În fapt, cele trei orientări şi-au pierdut, în timp, statutul de „tip de societate”, dar respingerea reciprocă este încă destul de puternică. Conservatorii cred că liberalismul este mai periculos decât alte orientări politice, pentru că este atractiv, dar înşelător şi, la rândul lor, favorizează elementele tradiţionale şi un rol semnificativ atribuit statului, după cum liberalii consideră că social-democraţii nu ar fi renunţat la ideea reformării societăţii capitaliste, iar welfare state-ul ar fi mijlocul predilect de acţiune pentru a se ajunge la socialism. Cu toate acestea, în cadrul „jocului politic”, există suficient spaţiu comun care face posibilă competiţia. Prin urmare, politica socială şi produsul său modern, statul bunăstării sociale, trebuie tratate nu ca modele ideale, ci ca activităţi specifice referitoare la condiţiile de viaţă ale populaţiei, atât pe termen scurt, cât şi cu deschideri de perspectivă. Leacurile pentru cele cinci probleme sociale uriaşe identificate de lordul Beveridge în Raportul său din 1942 – sărăcia, mizeria, boala, ignoranţa, şomajul – se dovedesc încă necesare, inclusiv în societatea bogată, şi acestea nu pot fi imaginate, deocamdată, în afara unei politici sociale de amploare, asumată de stat şi concretizată în acest welfare state. Referindu-ne la schimbările necesar de adoptat în România, acestea trebuie orientate, în primul rând, în legătură cu situaţia existentă în ţară când încă sunt mulţi copii abandonaţi în instituţii şi pe străzi, în loc să fie într-o familie sau în 132 IOAN MĂRGINEAN 10 aranjamente de tip familial; cetăţenii români cerşesc în ţările europene, de unde sunt expediaţi acasă, iar pentru cei care comit infracţiuni, europenii vor să construiască o închisoare în România; sunt persoane vârstnice a căror pensie, după o viaţă de muncă, nu-i situează deasupra pragului de sărăcie, ca şi veniturile multor familii care câştigă la nivelul salariului minim pe economie, sau chiar la nivelul salariului mediu, dacă au şi copii, în condiţiile în care unele persoane au studii universitare şi prestează munci de înaltă utilitate publică; veniturile unei părţi importante a agricultorilor sunt extrem de modeste, multe persoane rrome nu dispun de pregătirea şcolară şi calificarea necesare ocupării unui loc de muncă; învăţământul este subfinanţat, la fel îngrijirea medicală etc. În acest context, trebuie avut în vedere faptul că aderarea la UE presupune realizarea obiectivelor de incluziune socială printr-o cât mai bună coordonare între economic şi social. O primă acţiune, de semnal al schimbărilor radicale, în sfera politicilor sociale, şi a promovării bunăstării individuale şi sociale prin instrumente economico-sociale, este aceea de acordare a priorităţii acestui domeniu în distribuirea resurselor bugetare, pe baza unor programe adecvate şi practicarea unui management performant. Deşi cheltuielile nu sunt cel mai adecvat indicator al politicii sociale (în orice caz, nu înseamnă că, cu cât sunt mai mari cheltuielile, cu atât ar fi mai bine, dar nici că, cu cât sunt mai mici, cu atât ar fi mai bine), ele exprimă efortul financiar ce nu poate fi, nicidecum, ignorat. Experienţa mai veche a ţărilor occidentale şi mai nouă a unor foste ţări socialiste demonstrează că, pentru atingerea obiectivelor reclamate de promovare a incluziunii sociale, nivelul cheltuielilor sociale a devenit considerabil. Pledoaria pentru un stat al bunăstării moderat în România reclamă urgent cheltuieli sociale de minim 25% din PIB, cu sporirea lor spre 28–30%, în viitorul apropiat (includ aici şi cheltuielile publice pentru învăţământ). Un efort financiar dramatic; dar şi problemele sociale de rezolvat sunt copleşitoare. Dacă nu sporesc alocările bugetare în mod substanţial, nu ne putem aştepta la o schimbare calitativă a modelului social românesc, astfel încât să se permită accesul populaţiei la locuri de muncă mai bine plătite, la servicii sociale, la respectul pentru demnitatea umană, cu eliminarea decalajelor flagrante, în ceea ce priveşte condiţiile de viaţă ale populaţiei, pentru a ne putea aştepta în viitor şi la perfecţionări ale unor componente ale vieţii sociale, fie că este vorba de încrederea între oameni, de împărtăşire a unor valori comune şi obiective naţionale, fie de conturarea unor stiluri de viaţă armonizate, care au la bază respectul celuilalt şi toleranţa între cetăţeni. Altfel spus, fără programe de dezvoltare socială, comunitară şi umană nu poate avea loc o îmbunătăţire radicală a condiţiilor de viaţă şi, pe un plan mai general, a calităţii vieţii populaţie României (I. Mărginean, 2004c). Sporirea nivelului beneficiilor monetare (pensii, alocaţii, ajutoare) este cerută atât de starea actuală precară a marii majorităţi a beneficiarilor unor astfel de transferuri băneşti, cât şi de prognozata creştere a preţurilor de consum, o dată cu aderarea la UE. Estimări dintre cele mai optimiste prezentate în Raportul Băncii 11 NECESITATEA REORIENTĂRII POLITICILOR SOCIALE 133 Mondiale pentru România (2002) indică faptul că aproximativ 30% din populaţie trăieşte în sărăcie. Spun estimări optimiste, deoarece este adoptată o metodă de lucru prin care pragul de sărăcie se fixează la 60% din valoarea medie a consumului populaţiei, precum şi structura realizată la un moment dat, dar este dovedit (prin cercetări de tip normativ) că această valoare medie se situează sub standardul decent de satisfacere a nevoilor de consum, cu atât mai mult o fracţiune a lui, iar structura este puternic dezechilibrată pe componente de bază. (M. Stanciu, 2001; A. Mihăilescu, 2004). Cheltuielile sociale sporite sunt de susţinut fie şi pe seama unei îndatorări publice rezonabile. Dealtfel şi în studiul apărut sub egida Comisiei Europene se apreciază faptul că România, ca şi Ţările Baltice şi Slovenia, ar putea spori finanţarea politicilor sociale, pe seama deficitului bugetar, având în vedere faptul că îndatorarea guvernamentală este mică (alte ţări însă, cum ar fi Polonia, Ungaria, Slovacia nu mai pot folosi această pârghie, deoarece au deja o îndatorire guvernamentală înaltă). Atingerea obiectivelor, de natura celor evidenţiate anterior, şi în România, reclamă o sporire considerabilă a cheltuielilor sociale, în cadrul bugetului public, iar efectul acestei alocări suplimentare se leagă, atât de proporţia de PIB ce revine cheltuielilor sociale, cât şi de faptul că, cel puţin în viitorul imediat, resursele colectate se vor diminua, ca urmare a introducerii cotei unice reduse de impozit pe venit şi profit. În contextul social în care se află România, stagnarea şi, cu atât mai mult, diminuarea nivelului cheltuielilor sociale ar reprezenta un factor agravant pentru condiţiile de viaţă ale populaţiei, deoarece este nevoie de alocări sporite de fonduri pe toate componentele sistemului de politică socială, fie că este vorba de sistemul de protecţie socială (securitate socială, în termeni europeni), de suport de venit pentru persoanele cu resurse materiale limitate sau fără resurse de existenţă, prin sisteme de asigurare socială şi asistenţă socială (pensii, indemnizaţii, alocaţii, burse, ajutoare etc.); fie de serviciile sociale generale, cum sunt cele de îngrijire a sănătăţii, locuire, transport, socioculturale şi sportive, de educaţie; fie de serviciile sociale personale, instituţionalizate sau la domiciliu, respectiv rezidenţiale sau în comunitate. Consecinţa alocării de resurse sporite socialului decurge, dealtfel, nemijlocit din obiectivele legate de recalcularea pensiilor şi majorarea cuantumului acestora, de finanţarea sporită a învăţământului şi serviciilor de sănătate etc. O strategie de evitat ar fi aceea prin care alocarea de resurse pentru aceste trei domenii sar afecta negativ alte domenii, cum ar fi politicile active de ocupare, dar şi protecţia persoanelor vulnerabile. În acest context schimbat, revin asupra unor direcţii de acţiune pe care le-am mai adus în atenţie referitoare la sistemul de pensii, îngrijirea sănătăţii şi învăţământ (I. Mărginean, 2004d). Sistemul de pensii. Pentru o perioadă de câteva decenii, cel puţin, sistemul public de asigurări sociale organizat în flux va fi dominant în furnizarea de venituri 134 IOAN MĂRGINEAN 12 de înlocuire, în caz de pensionare sau de incapacitate temporară de muncă. Nivelul pensiei din sistemul public trebuie menţinut la un nivel decent ca venit de înlocuire. Susţin aceasta pentru faptul că efectul favorabil al sistemului de pensii universale administrate privat se va resimţi mult mai târziu în veniturile pensionarilor. Nu există justificare de a avea acum procente de înlocuire a venitului prin pensie de sub 50%. Reducerea numărului de contribuabili în sistemul de asigurări sociale, trebuie suplinit, în mod adecvat, de transferuri din partea bugetului public la fondul de asigurări sociale de pensii, iar pentru o perioadă, sursa poate reprezenta şi veniturile din privatizare. Pe de altă parte, indemnizaţia acordată părinţilor pentru creşterea copilului în vârstă de până la 2 ani (prevedere mai generoasă în România decât în multe alte ţări) trebuie să fie susţinută de la buget şi nu din asigurările sociale. Ea ar deveni, aşa cum este firesc, un beneficiu noncontributiv. Dacă se doreşte, totuşi, condiţionarea acestei prestaţii de statutul ocupaţional al benefi- ciarului, şi în acest caz plăţile ar trebui făcute din transferuri de la buget. Cât priveşte pensiile ocupaţionale – pilonul II al sistemului de asigurări, ar fi de aşteptat ca în sistem să poată participa şi instituţiile publice. Prin restricţionarea de acum sunt eliminaţi funcţionarii publici, angajaţii din învăţământ şi sănătate. Or, în ţările dezvoltate, statul şi marile companii susţin pensiile ocupaţionale ca mijloc important de motivare înaltă a angajaţilor în activitatea lor. În acest an, proporţia cheltuielilor cu pensiile ar trebui să crească de la circa 7% din PIB la cel puţin 9%, iar pe termen scurt, la circa 11%. Politici de ocupare. Numai în mică măsură nivelul cheltuielilor de ocupare sunt corelate cu nevoile de acoperit datorate numărului şomerilor. În fapt, este vorba de mult mai mult, şi anume, de introducerea pe scară largă a politicilor active de ocupare pentru crearea de locuri de muncă de foarte bună calitate şi bine plătite. Dacă ne referim însă strict la şomaj, ar fi de observat că este nedreaptă introducerea în 2002 a unui nivel foarte scăzut al alocaţiilor de şomaj (75% din salariul minim pe economie, cu scopul declarat al motivării şomerilor în căutarea unui loc de muncă), mai ales că în unele sectoare se acordă şi plăţi compensatorii, la care însă mulţi şomeri nu au acces. Pentru reducerea costului muncii, ar fi fost de aşteptat şi o diminuare a nivelului contribuţiilor sociale (eventual, o cotă de impozitare a veniturilor şi profitului mai mare de 16%, de circa 19–20%). Îngrijirea sănătăţii. Introducerea asigurărilor sociale de sănătate a condus la crearea a două componente ale sistemului public de îngrijire a sănătăţii: cu finanţare de la buget, respectiv de la fondul de asigurări. Dincolo de discuţia dacă era necesar un sistem de asigurări sociale de sănătate (în ceea ce mă priveşte, m-am pronunţat în urmă cu 10 ani – I. Mărginean, 1994 – că, fără a greşi, el nu era necesar pentru România, care avea deja un sistem public dezvoltat, dar datorită subfinanţării şi a managementului neadecvat, se confrunta cu mari dificultăţi), acum se impune adoptarea de măsuri menite să corecteze efectele dezuniversalizării şi să asigure accesul populaţiei la actul medical. Altfel spus, fie sistemul de asigurări primeşte de la buget contravaloarea activităţilor prestate persoanelor 13 NECESITATEA REORIENTĂRII POLITICILOR SOCIALE 135 asimilate cu statutul de asigurat (copii, pensionari) şi pentru neasiguraţii fără venituri, fie se înfiinţează un sistem aparte de prestaţii noncontributive pentru aceştia. Indiferent de modelul adoptat, nivelul cheltuielilor publice pentru sănătate ar fi de dorit să se situeze în România la un minim de 6%. Învăţământul este promotor al dezvoltării economice, în cel mai înalt grad. Creşterea nivelului cheltuielilor publice pentru învăţământ până la cel puţin echivalentul a 6% din PIB reprezintă primul semnal de apreciere a importanţei lui. Rămâne, în continuare, deschisă finanţarea învăţământului universitar. Adoptarea unei formule generale de finanţare public-privat (prin taxe) ne apropie de ţările vechi ale UE şi alte ţări dezvoltate. Cel puţin o parte din resursele rămase la populaţie prin reducerea impozitelor pe venit şi profit trebuie să se îndrepte spre taxele pentru frecventarea învăţământului universitar de stat sau privat. Un nivel moderat al taxelor, plătite de către studenţi este mai echitabil decât sistemul actual, în care unii plătesc taxe, iar alţii nu, deşi pot fi foarte apropiaţi ca performanţă (media de la intrarea în facultate). În acelaşi timp, se vor acorda scutiri de taxe, precum şi burse pe criterii sociale şi de performanţă combinate. Dintr-un punct de vedere raţional, la un astfel de aranjament se va ajunge, mai devreme sau mai târziu. În orice caz, actualul sistem de finanţare şi burse, deşi nu dispune de resurse, le iroseşte pentru unele persoane care nu ar fi calificate să le primească, în timp ce alte persoane, fie primesc insuficient, fie nici nu ajung în învăţământul universitar, din cauze multiple între care şi sărăcia familiilor de origine. Dacă totuşi nu se generalizează taxele modice diferenţiate pentru toţi studenţii (mai puţin cei recompensaţi pe criterii sociale şi de performanţă), atunci cheltuielile publice pentru învăţământ ar trebui să fie mai mari de 6% din PIB. Aceasta, cu atât mai mult cu cât ar fi de dorit să sporească numărul locurilor din învăţământul liceal, cât şi al celor din învăţământul superior de stat, precum şi valoarea alocaţiei bugetare pe student. Resursele sporite sunt necesare fie şi dacă se va adopta reducerea numărului de ani de studiu în învăţământul universitar de bază, ceea ce trebuie corelat cu sporirea numărului de studenţi la master şi la doctorat cu frecvenţă. Strâns legată de învăţământ este cercetarea ştiinţifică, şi ea subfinanţată. Or, pentru îndeplinirea obiectivelor UE, până în anul 2010 cercetării trebuie să îi fie alocat 3% din PIB (cheltuieli publice şi private), pentru a răspunde exigenţelor societăţii bazate pe cunoaştere. Evident că la acest efort financiar trebuie să contribuie şi sectorul public, prin dimensionarea adecvată a cheltuielilor, ca şi a celor pentru accesul la cultură şi sport. Sintetizând efectele schimbărilor propuse pentru nivelul cheltuielilor sociale, se ajunge la valorile avansate anterior pentru prima fază de 25% din PIB (9% pensii + 6% sănătate + 4% şomaj şi asistenţă socială, cheltuieli socioculturale + 6% învăţământ). Totodată, este mai mult decât evidentă necesitatea atingerii pragului de 30% din PIB pentru cheltuieli sociale (inclusiv pentru învăţământ), şi totuşi România rămâne la nivelul ţărilor UE cu cele mai reduse cheltuieli sociale. În fine, închei aceste consideraţii, care necesită a fi mult dezbătute, cu semnalarea unei tendinţe care a început să se manifeste şi la noi, cu mai multă sau 136 IOAN MĂRGINEAN 14 mai puţină vigoare, de la un domeniu la altul. Este vorba de constituirea mixului public – privat. Ofensiva, mai mult decât bine venită, a iniţiativelor private în domeniul pensiilor, învăţământului şi îngrijirii sănătăţii nu înseamnă însă o reducere a intervenţiei statului, cel puţin nu atâta timp cât cerinţele de acoperit sunt extrem de mari, ci de a se ajunge la diversificarea serviciilor şi la creşterea calităţii acestora, la sporirea gradului de adresabilitate şi de alegere de care să dispună cetăţenii, în urmărirea satisfacerii intereselor lor. BIBLIOGRAFIE 1. Fahey, Tony et al., Monitoring Quality of Life in Europe, Luxembourg, 2003. 2. Alber, Jens, Tony, Fahey, Perception of Living Conditions in an Enlarged Europe, Luxembourg, 2004. 3. Mărginean, Ioan, coord., Analiza comparativă a finanţării politicilor sociale din România, alte ţări de tranziţie şi ţările UE, Revista „Calitatea Vieţii” nr. 3–4, 2001. 4. Mărginean, Ioan, Ana, Bălaşa, coord., Calitatea vieţii în România, Bucureşti, Editura Expert, 2002. 5. Mărginean, Ioan, Coordonarea deschisă a politicilor sociale în Uniunea Europeană. Puncte de reper pentru România, Revista „Calitatea Vieţii” nr. 2, 2003a. 6. Mărginean, Ioan, Cercetarea şi monitorizarea calităţii vieţii în ţările UE şi ţările candidate, Revista „Calitatea Vieţii” nr. 3–4, 2003b. 7. Mărginean, Ioan, Politica socială. Studii 1990–2004, Bucureşti, Editura Expert, 2004a. 8. Mărginean, Ioan, Modelul social românesc din perspectiva calităţii vieţii, Revista „Calitatea vieţii” nr. 3–4, 2004b. 9. Mărginean, Ioan, Cercetarea calităţii vieţii în UE, Revista „Calitatea Vieţii” nr. 3–4, 2004c. 10. Mărginean, Ioan, Politica socială – factor de dezvoltare în societatea modernă, „Revista Română de Sociologie”, nr. special, 2004d. 11. Mărginean, Ioan, Precupeţu, Iuliana, Preoteasa, Ana Maria, Puncte de suport şi elemente critice în evoluţia calităţii vieţii în România, Revista „Calitatea Vieţii” nr. 1–2, 2004. 12. Mihăilescu, Adina, Minimul de trai şi costurile sociale. Concepte operaţionale în analiza calităţii vieţii, Iaşi, Editura A 92, 2004. 13. Preda, Marian, Politica socială românească între sărăcie şi globalizare, Iaşi, Editura Polirom, 2001. 14. Quality of Life in Europe. First results of a new pan-European Survey, Luxembourg, 2004. 15. Social Protection in the Candidate Countries. A Comparative Analysis, Luxembourg, 2004. 16. Stanciu, Mariana, Structuri moderne ale consumului european, Bucureşti, Editura Genicod, 2001. 17. Vandenbroucke, Frank, Open Co-ordination and Sustainable Social Justice in Europe, Conferinţă, Leuven, 2001. 18. Vogel, Joachim, The Future Direction on Social Indicator Research, în Social Indicators Research, vol. 42, No. 2, 1977. 19. Zamfir, Cătălin, coord., Indicatori şi surse de variaţie a calităţii vieţii, Bucureşti, Editura Politică, 1984. 20. Zamfir, Cătălin, coord., Politica socială în România 1990–1999, Bucureşti, Editura Expert, 1999. 21. Zamfir, Elena, Zamfir, Cătălin coord., Politici sociale. România în context european, Bucureşti, Editura Alternative, 1995.